สุพจน์ขึ้นแท่น คว้าเก้าอี้เอ็มดี เอสเอ็มอีแบงก์
บอร์ดเอสเอ็มอีแบงก์ ไฟเขียว &#8220;สุพจน์&#8221; ขึ้นแท่นเอ็มดี เล็งขายหนี้อีก 1.1 หมื่นล้าน
28 พ.ย. 2557

บอร์ดเอสเอ็มอีแบงก์ ไฟเขียว “สุพจน์” ขึ้นแท่นเอ็มดี เล็งขายหนี้อีก 1.1 หมื่นล้าน
แหล่งข่าวจากกระทรวงการคลัง เปิดเผยว่า คณะกรรมการสรรหากรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ ที่มี นายอัษฎางค์ เชี่ยวธาดา กรรมการธนาคารเป็นประธาน ได้พิจารณาคัดเลือกนายสุพจน์ อาวาส ผู้ช่วยผู้อำนวยการธนาคารออมสิน สายงานสินเชื่อชุมชน กลุ่มสินเชื่อรายย่อย เข้าดำรงตำแหน่งกรรมการผู้จัดการเอสเอ็มอีแบงก์คนใหม่ จากผู้ผ่านคุณสมบัติทั้งหมด 3 ราย
ด้าน นายอัษฎางค์ กล่าวว่า คณะกรรมการสรรหาได้เสนอชื่อกรรมการผู้จัดการเอสเอ็มอีแบงก์คนใหม่ ให้คณะกรรมการธนาคารพิจารณาแล้ว ขณะนี้อยู่ระหว่างเจรจาผลตอบแทนเงินเดือน โดยจะประกาศผลอย่างเป็นทางการอย่างเร็วที่สุด เพื่อเข้ามาดำเนินนโยบายตามแผนฟื้นฟูกิจการของธนาคารที่ได้กำหนดไว้
สำหรับการบริหารหนี้ ขณะนี้อยู่ระหว่างเตรียมจัดกองลูกหนี้ที่มีหลักประกัน 1,100 ราย มูลหนี้กว่า 1.1 หมื่นล้านบาท ซึ่งมีหลักประกันทั้งที่ดินเปล่า อพาร์ตเมนต์ โรงแรม เพื่อดำเนินการขายให้บริษัทบริหารสินทรัพย์ที่สนใจ โดยปีนี้จะตัดขายกองแรกก่อนแยกตามภูมิภาค และคาดว่าจะทยอยขายได้หมด 1.1 หมื่นล้านบาท ภายในกลางปี 2558